Ο Λευκός Οίκος "καταδίκασε έντονα" την χρήση βίας κατά διαδηλωτών στην Αίγυπτο
αυξάνεται ο αριθμός των νεκρών από τις επιθέσεις των δυνάμεων ασφάλειας κατά υποστηρικτών του Μοχάμεντ Μόρσι
Αυξάνεται ο αριθμός των νεκρών στην Αίγυπτο, μετά την επίθεση των δυνάμεων ασφάλειας με τεθωρακισμένα οχήματα και δακρυγόνα κατά δύο καταυλισμών διαδηλωτών υποστηρικτών του πρώην Προέδρου Μοχάμεντ Μόρσι, στο Κάιρο. Παράλληλα με το αιματοκύλισμα, η μεταβατική προεδρία της Αιγύπτου ανακοίνωσε κατάσταση έκτακτης ανάγκης στη χώρα για ένα μήνα και διέταξε τις ένοπλες δυνάμεις να βοηθήσουν το Υπουργείο Εσωτερικών στην διατήρηση της τάξης. Επίσης επιβλήθηκε απαγόρευση της κυκλοφορίας τη νύχτα στο Κάιρο και άλλες επαρχίες της Αιγύπτου. Υπάρχουν αλληλοσυγκρουόμενες πληροφορίες για τον ακριβή αριθμό των νεκρών απ’ τις συγκρούσεις. Τα ΗΕ δηλώνουν ότι εκατοντάδες άνθρωποι έχασαν τη ζωή τους ή τραυματίστηκαν απ’ τις συγκρούσεις μεταξύ δυνάμεων ασφάλειας και διαδηλωτών που ζητούσαν την επαναφορά του κ. Μόρσι στην εξουσία. Η Μουσουλμανική Αδελφότητα χαρακτήρισε τις επιχειρήσεις των δυνάμεων ασφάλειας «σφαγή» και ανέφερε ότι ο αριθμός των νεκρών φθάνει τους 500, ενώ το Υπουργείο Υγείας της Αιγύπτου ανακοίνωσε ότι τουλάχιστον 95 άτομα σκοτώθηκαν και 874 τραυματίστηκαν. Αυτόπτες μάρτυρες και ξένοι δημοσιογράφοι δηλώνουν ότι οι δυνάμεις ασφάλειας χρησιμοποίησαν αληθινά πυρά αυτόματων όπλων κατά των διαδηλωτών, ενώ ο στρατός της Αιγύπτου έδωσε στη δημοσιότητα φωτογραφίες που δείχνουν διαδηλωτές υποστηρικτές του Μοχάμεντ Μόρσι να χρησιμοποιούν όπλα κατά της αστυνομίας. Επίσης συνελήφθησαν εκατοντάδες άτομα, συμπεριλαμβανομένων και ηγετικών στελεχών της Μουσουλμανικής Αδελφότητας. Συγκρούσεις ξέσπασαν επίσης και σε άλλες πόλεις της Αιγύπτου, ενώ εξαπλώνεται η οργή των ισλαμιστών για την χρήση βίας από μέρους των δυνάμεων ασφάλειας. Πολλοί αστυνομικοί σταθμοί, κυβερνητικά κτήρια και Χριστιανικές εκκλησίες σε διάφορες επαρχίες της Αιγύπτου δέχτηκαν επιθέσεις ή πυρπολήθηκαν. Η αμερικανική κυβέρνηση δήλωσε την Τετάρτη ότι αντιτίθεται στην κατάσταση έκτακτης ανάγκης που κήρυξε η μεταβατική κυβέρνηση της Αιγύπτου και πρόσθεσε ότι «καταδικάζει έντονα» τις βίαιες ενέργειες που προκάλεσαν τον θάνατο εκατοντάδων διαδηλωτών. Σε δηλώσεις του από την περιοχή Martha’s Vineyard όπου ο Πρόεδρος Ομπάμα βρίσκεται σε διακοπές, ο εκπρόσωπος του Λευκού Οίκου Τζος Έρνεστ, επεσήμανε ότι οι ΗΠΑ έχουν επανειλημμένα ζητήσει απ’ τις δυνάμεις ασφάλειας της Αιγύπτου να επιδείξουν αυτοσυγκράτηση και επανέλαβε έκκληση προς τους ισλαμιστές διαδηλωτές «να προβαίνουν σε ειρηνικές κινητοποιήσεις». Ο υπουργός Εξωτερικών των ΗΠΑ Τζον Κέρι χαρακτήρισε την χρήση βίας από την κυβέρνηση της Αιγύπτου «απεχθή» και σοβαρό πλήγμα κατά της συμφιλίωσης. Ο κ. Κέρι δήλωσε σε δημοσιογράφους στο Στέητ Ντηπάρτμεντ ότι η βία δεν αποτελεί λύση και το μόνο που θα καταφέρει θα είναι να διχάσει ακόμα περισσότερο τον αιγυπτιακό λαό. Ο αμερικανός υπουργός Εξωτερικών επανέλαβε ξανά ότι η αιγυπτιακή κυβέρνηση πρέπει να σεβαστεί τα βασικά ανθρώπινα δικαιώματα, ενώ παράλληλα ζήτησε από τους διαδηλωτές να αποφύγουν τη βία. Παράλληλα, ηγέτες μουσουλμανικών χωρών που υποστηρίζουν τον ισλαμιστή πρώην Πρόεδρο της Αιγύπτου, Μοχάμεντ Μόρσι, καταδικάζουν και αυτοί τις πολύνεκρες συγκρούσεις των δυνάμεων ασφάλειας με τους υποστηρικτές του κ. Μόρσι στο Κάιρο και άλλες πόλεις της Αιγύπτου. Επίσης ευρωπαϊκές χώρες παροτρύνουν την μεταβατική κυβέρνηση της Αιγύπτου και τους ισλαμιστές αντιπάλους της να αποφύγουν περαιτέρω κλιμάκωση της βίας και να επιστρέψουν στον πολιτικό διάλογο. Παράλληλα, ο Πρωθυπουργός της Τουρκίας, Ρετσέπ Ταγίπ Ερντογάν, χαρακτήρισε τις επιθέσεις των Αιγυπτιακών δυνάμεων ασφάλειας κατά διαδηλωτών υποστηρικτών του Μοχάμεντ Μόρσι, «αιματοκύλισμα» και ζήτησε απ’ το Συμβούλιο Ασφάλειας των ΗΕ και τον Αραβικό Σύνδεσμο να ενεργήσουν άμεσα για τον τερματισμό του. Από τη πλευρά του εκπρόσωπος του γ.γ. των ΗΕ, Μπαν Κι Μούν, καταδίκασε την βία στην Αίγυπτο και εξέφρασε λύπη για το γεγονός ότι οι Αιγυπτιακές αρχές επέλεξαν την χρήση βίας σε βάρος των διαδηλωτών.